奉和襲美太湖詩二十首 崦裏
作者：陸龜蒙
朝代：唐

paragraphs: 山橫路若絕，轉檝逢平川。
川中水木幽，高下兼良田。
溝塍墮微溜，桑柘含疎煙。
處處倚蠶箔，家家下魚筌。
騃犢臥新𦬻，野禽爭折蓮。
試招搔首翁，共語殘陽邊。
今來九州內，未得皆恬然。
賊陣始吉語，狂波又凶年。
吾翁欲何道，守此常安眠。
笑我掉頭去，蘆中聞刺船。
余知隱地術，可以齊真仙。
終當從之遊，庶復全於天。